Document ID: /fineweb-2-swissfilter-quality_10-filterrobots/filtered/02823.jsonl.gz/77

Hrvatima u Švicarskoj ime Zdenka Jelčića nije nepoznato. Oni malo stariji pamte njegov markantni lik još s malih ekrana u domovini gdje je Zdenko glumio u najgledanijim hrvatskim tv-serijama i igranim filmovima (Kapelski kresovi, Okupacija u 26 slika…) ili su imali prilike čuti njegove recitale na mnogobrojnim humanitarnim priredbama i kulturnim manifestacijama.
Mlađa publika vjerojatno slabije pozna ovog glumca, osim onih koji redovito prate kulturna zbivanja u ovoj zemlji u kojoj žive. Ne samo oni, nego i brojna švicarska publika u Zdenku je pronašla svog novog miljenika. To se nekako osjeti u zraku čim se Zdenko pojavi na bini. Nakon zapažene uloge u predstavi Klinik, ponovno je angažiran u Schauspielhausu u Zuerichu i to u ulozi brijača Shu Fua u djelu Bertolta Brechta Dobar čovjek iz Sečuana (Der gute Mensch aus Sezuan) . Mnogi će se pitati zašto baš Zdenko u toj ulozi, radnja se zapravo zbiva na dalekom istoku. Mlada redateljica Meret Matter (kći preminulog kantautora Mani Mattera) premjestila je likove i radnju s dalekog istoka u radničku četvrt Zuericha, pa se na pozornici izmjenjuju razni likovi s ruba društva (narkoman, uličarka, besposleni radnici, gastarbajteri…), a po psovkama i povicima na hrvatskom jeziku i Večernjakom pod pazuhom nije teško zaključiti koga predstavlja Zdenko u toj ulozi. Napomenimo na kraju za sve zainteresirane da je predstava rasprodana sve do kraja veljače, pa je potrebno pravovremeno rezervirati karte.
Ivan Ivić